b'\n_START_ARTICLE_\nTimo Kokkonen\n_START_PARAGRAPH_\nTimo Kokkonen (s. 1963 Brisbane, Australia) on suomalainen balettitanssija ja balettipedagogi. H\xc3\xa4n ty\xc3\xb6skenteli Suomen Kansallisbaletissa vuodet 1982\xe2\x80\x932007 ja The Australian Ballet\xe2\x80\x99n ensitanssijana vuosina 1991\xe2\x80\x931993. Kokkosen n\xc3\xa4ytt\xc3\xa4m\xc3\xb6uraan kuuluu monien klassisten balettien p\xc3\xa4\xc3\xa4- ja solistiteht\xc3\xa4vi\xc3\xa4. Tanssijan uransa j\xc3\xa4lkeen h\xc3\xa4n on opettanut Suomen Kansallisoopperan balettioppilaitoksessa._NEWLINE_Kokkonen syntyi vuonna 1963 Australian Brisbanessa, jossa h\xc3\xa4nen is\xc3\xa4ns\xc3\xa4 Urpo Kokkonen toimi viimeisen\xc3\xa4 suomalaisena merimiespappina. Nelivuotiaana h\xc3\xa4n muutti perheens\xc3\xa4 kanssa Suomeen ja aloitti Kansallisoopperan balettikoulussa kymmenvuotiaana vuonna 1973. Valmistuttuaan vuonna 1982 Kokkonen sai kiinnityksen Kansallisbalettiin, mutta otti virkavapautta ja hakeutui 1990-luvun alussa pariksi vuodeksi Australian balettiin._NEWLINE_Timo Kokkoselle on my\xc3\xb6nnetty Philip Morris -palkinto vuonna 1987. Suomen Kulttuurirahaston Edvard Fazer -palkinnon h\xc3\xa4n sai vuonna 2006. _NEWLINE_My\xc3\xb6s Timo Kokkosen sisar Tiiu Kokkonen on balettitanssija.'